#

Komuna e Prizrenit

Opština Prizren

Prizren Belediyesi

Në bazë të nenit 11, nenit 13, nenit 14 paragrafi 1 dhe 3 të ligjit për Vetëqeverisjen Lokale Nr.03/L-040, ligji nr. 06/l-021 për kontrollin e brendshëm të financave publike, rregullorja mf-nr. 01/2019 për menaxhimin financiar dhe kontrollin, doracaku i menaxhimit financiar dhe kontrollit (mfk) si dhe nenit 51 të Statutit të Komunës së Prizrenit Nr.01/11-5643, Kryetar i Komunës me datë 01.11.2024, miratoi këtë:

# **RREGULL E BRENDSHME PËR MENAXHIMIN E RREZIKUT**

**Neni 1**

**HYRJE**

* 1. Komuna e Prizrenit përmes Politikës për Menaxhimit të Rrezikut (tutje Rregulla) merr përsipër përmbushjen e detyrave dhe përgjegjësive në identifikimin, vlerësimin, zbutjen (mitigimin) dhe monitorimin e rreziqeve për të siguruar realizimin e objektivave të veta.
	2. Rregulla është formulim deklarativ i qëllimeve të përgjithshme dhe drejtimit të Komunës së Prizrenit lidhur me menaxhimin e rrezikut.

**Neni 2**

**QËLLIMI**

1. Qëllimi i kësaj Rregulle është përcaktimi i parimeve, kërkesave dhe udhëzimeve për menaxhimin e rrezikut në Komunën e Prizrenit.
2. Kjo Rregull përshkruan konceptet themelore që janë bazë për përgatitjen e Procedurës Standarde të Operimit për menaxhimin e rrezikut në Komunën e Prizrenit.
3. Rregulla është e zbatueshme në të gjitha njësitë organizative të Komunën e Prizrenit.

**Neni 3**

**DEFINICIONET**

1. Korniza për Menaxhim të Rrezikut – është një seri aktesh rregulluese dhe komponentësh, që sigurojnë themelet dhe aranzhimet organizative për planifikimin, zbatimin, monitorimin, rishikimin dhe përmirësimin e vazhdueshëm të menaxhimit të rrezikut në Komunën e Prizrenit.
2. Menaxhimi i rrezikut është proces i përgjithshëm i identifikimit, vlerësimit dhe monitorimit të rreziqeve dhe zbatimit të kontrolleve të nevojshme për të mbajtur ekspozimin ndaj rrezikut në një nivel të pranueshëm. Kjo duhet të integrohet si pjesë e procesit të përgjithshëm të menaxhimit.
3. Rreziku - reflekton pasigurinë drejt arritjes së objektivave të subjektit. Ekspozimi ndaj rrezikut është kombinimi i probabilitetit (gjasës që do të ndodhë një ngjarje) dhe ndikimit të ngjarjes nëse kjo ndodhë.
4. Apetiti ndaj rrezikut – Niveli i rrezikut të cilin subjekti është i gatshëm ta pranoj në mënyrë që të arrij objektivat e veta.
5. Toleranca e rrezikut - është niveli i pranueshëm i variacionit në lidhje me arritjen e objektivave.
6. Ndikimi – nënkupton efektin e një ngjarje jo të favorshme që do të ketë për arritjen e objektivave, nëse ngjarja ndodhë.
7. Probabiliteti i shfaqjes – nënkupton probabilitetin e një ngjarje të pafavorshme që do të ndodhë, në qoftë se nuk ka pasur aktivitete të kontrollit apo aktivitetet e kontrollit janë të pamjaftueshme.
8. Incident – Një ngjarje rreziku që ka ndodhë.
9. Rreziku i qenësishëm – Niveli i rrezikut në mungesë të kontrolleve.
10. Rreziku i mbetur – Niveli i rrezikut pas implementimit të kontrolleve.
11. Maturimi i proceseve të rrezikut - Aftësia e institucionit për të menaxhuar rreziqet vlerësohet në disa fusha: kultura e riskut, qeverisja e riskut, proceset e menaxhimit të riskut dhe kompetenca institucionale [aftësitë, njohuri, përvojë].
12. Pronar i rrezikut - Personi përgjegjës për menaxhimin e një rreziku të caktuar të lidhur me objektivin(at) që ai/ajo është përgjegjës.

**Neni 4**

**ROLET DHE PËRGJEGJËSITË**

1. **Udhëheqësi i Komunës së Prizrenit:**
	1. Siguron vendosjen e sistemit të menaxhimit të rrezikut dhe zbatimin e veprimeve për zvogëlimin e rrezikut në mënyrë që të arrihen objektivat e Komunës së Prizrenit.
	2. Është përgjegjës për mjedisin e kontrollit të brendshëm, për të përcaktuar se sa rrezik mund të bart subjekti (apetitin e rrezikut) dhe qasjen për zvogëlimin e rrezikut.
	3. Është përgjegjës për menaxhimin e rrezikut të dokumentuar në kuadër të Komunës së Prizrenit.
	4. E cakton Menaxherin e Rrezikut.
	5. Aprovon Procedurat Standarde të Operimit për Menaxhim të Rrezikut.
	6. Merr veprime për implementim të rekomandimeve të Auditimit të Brendshëm, Auditimit të Jashtëm dhe Komitetit të Auditimit për të përmirësuar proceset e menaxhimit të rrezikut në subjekt.
	7. Ofron siguri tek palët e interesit se rreziqet janë duke u identifikuar, vlerësuar dhe zvogëluar.
2. **Menaxheri i rrezikut**
	1. Menaxheri (Koordinatori) i Rrezikut në Komunën e Prizrenit duhet në baza gjashtë mujore dhe kurdo që kërkohet (adhock) i raporton Udhëheqësit të Komunës së Prizrenit për menaxhimin e rrezikut.
	2. Është përgjegjësi e menaxherit të rrezikut që të sigurojë që analizat e menaxhimit të rrezikut kryhen në periudhë të rregullt gjashtë mujore për të gjitha njësitë organizative të Komunës së Prizrenit.
	3. Konsolidon listat e rreziqeve të përditësuara të pranuara nga secila njësi në Regjistrin e Rrezikut si regjistër qendror me të gjitha rreziqet në Komunën e Prizrenit.
	4. Menaxheri i rrezikut duhet të ketë qasje në informacion rreth operacioneve dhe vendimeve në organizatë. E drejta për qasje në informacion relevant definohet në përshkrimin e funksionit dhe mund të përfshijë p.sh. qasjen në sisteme të TI-së, dokumente, hapësirat fizike, etj.
	5. Menaxheri i rrezikut , kurdo që e sheh te nevojshme, ka të drejtë të merr pjesë në takime.
3. **Udhëheqësit e njësive organizative**
	1. Janë përgjegjës për identifikimin, matjen, monitorimin, vlerësimin dhe raportimin e rrezikut. Procesi i vlerësimit të rrezikut koordinohet me Menaxherin e Rrezikut.
	2. Janë përgjegjës për mirëmbajtjen efektive të kontrolleve të brendshme.
	3. Vlerësojnë, kontrollojnë dhe zvogëlojnë rrezikun, përmes zhvillimit dhe zbatimit të udhëzimeve, rregullave, politikave dhe procedurave të brendshme.
	4. Përditësojnë listën e rreziqeve në baza gjashtëmujore dhe në fund të çdo gjashtëmujori listën e rreziqeve te përditësuara e dërgojnë te Menaxheri i Rrezikut.
4. **Anëtarët e stafit**
	1. Është përgjegjësi e të gjithë anëtarëve të stafit që të respektojnë Rregullën për Menaxhim të Rreziku dhe Procedurat Standarde të Operimit për menaxhim të rrezikut.
	2. Të informojnë mbikëqyrësin e tyre dhe Menaxherin e Rrezikut nëse vihen në dijeni për ndonjë incident potencial si dhe për ato rreziqe që nuk mbulohen nga procedurat ekzistuese.

**Neni 5**

**PROCESI I MENAXHIMIT TË RREZIKUT**

1. Në baza gjashtëmujore dhe kurdo që është e nevojshme kryhet procesi i menaxhimit të rrezikut në Komunën e Prizrenit sipas fazave:
2. Identifikimin e ngjarjeve që mund të ndikojnë arritjen e objektivave;
3. Analiza dhe vlerësimi i rrezikut lidhur me mundësinë e ndodhjes dhe ndikimin;
4. Veprimet ndaj rrezikut me qëllim të shmangies, transferimit, pranimit, ndarjes apo zvogëlimit të rrezikut;
5. Monitorimin e zbatimit të veprimeve;
6. Raportimi i rregullt rreth profilit të rrezikut në Komunën e Prizrenit;
7. Për zbatimin e fazave të menaxhimit të rrezikut në mbështetje të Politikës, zhvillohet dhe aprovohet për implementim Procedura Standarde e Operimit për menaxhim të rrezikut.

Aprovuar:

Shaqir Totaj Datë:\_\_\_.\_\_\_ 2024

\_\_\_\_\_\_\_\_\_\_\_\_\_\_\_\_\_\_

Kryetari i Komunës